b'\n_START_ARTICLE_\nIrsk r\xc3\xb8d og hvit setter\n_START_SECTION_\nOpprinnelse og alder\n_START_PARAGRAPH_\nIrsk r\xc3\xb8d og hvit setter er den minst kjente av setterne, men rasen er trolig den eldste av de to irske settertypene. Den er ogs\xc3\xa5 den opprinnelige fuglehunden. Den er alts\xc3\xa5 opphavet til alle fuglehunder i dag.  Man antar at rasen oppsto mot slutten av 1600-tallet. De r\xc3\xb8de og hvite ble tidligere betraktet som de beste jakthundene og dessuten syntes de bedre p\xc3\xa5 avstand i det r\xc3\xb8dbrune gresset om h\xc3\xb8sten. Den helr\xc3\xb8de irsk setteren som har sitt utspring i selektiv avl fra r\xc3\xb8d/hvite overtok etter hvert i popularitet med stor suksess i utstillingsringen, mens den r\xc3\xb8d/hvite kun ble brukt som jakthunder av lokale b\xc3\xb8nder og g\xc3\xa5rdseiere i Irland. Den r\xc3\xb8de setteren ble s\xc3\xa5 popul\xc3\xa6r at den r\xc3\xb8de og hvite holdt p\xc3\xa5 \xc3\xa5 d\xc3\xb8 ut mot slutten av 1800-\xc3\xa5rene, men p\xc3\xa5 1920-tallet ble det satt inn krefter for \xc3\xa5 restituere rasen, som i 1944 ble regnet som restituert og fikk sin egen raseklubb. Rasen m\xc3\xa5 imidlertid regnes som sv\xc3\xa6rt sjelden i store deler av verden.\n_START_SECTION_\nUtseende, anatomi og fysikk\n_START_PARAGRAPH_\nIrsk r\xc3\xb8d og hvit setter ligner de andre setterne av type, men den var trolig opprinnelig noe mindre enn de engelske. I dag er de omtrent like i st\xc3\xb8rrelse. Dette er en mellomstor, langh\xc3\xa5ret og harmonisk bygget fuglehund. Den har god reisning og virker edel, og gi inntrykk av evne til stor fart og utholdenhet._NEWLINE_Irsk r\xc3\xb8d og hvit setter skiller seg fra andre settere gjennom \xc3\xa5 v\xc3\xa6re hvit med r\xc3\xb8de tegninger. Pelsen er lang og glatt. Kort og fin p\xc3\xa5 hodet og fremsiden av beina, middels lang ellers p\xc3\xa5 kroppen, og lang og fin p\xc3\xa5 baksiden av beina. Undersiden av halen og buken skal ha s\xc3\xa5kalt fanepels (lang). Foran i brystet er ogs\xc3\xa5 pelsen noe lengre enn ellers og silkeaktig._NEWLINE_Kroppen er middels lang og brystkassen skal ikke v\xc3\xa6re for bred, men dyp. Kort rygglinje og bred og lett hvelvet lende. Hodet skal v\xc3\xa6re h\xc3\xb8yere enn bred og ha tydelig markert stopp. _NEWLINE_Skulderh\xc3\xb8yden varierer normalt fra ca. 57-66 cm. Hannene skal v\xc3\xa6re ca. 62-66 cm h\xc3\xb8ye, mens tispene skal v\xc3\xa6re ca. 57-61 cm h\xc3\xb8ye. Vekten varierer, men ligger gjerne i omr\xc3\xa5det 16-32 kg. Hannene veier typisk 20-30 kg, mens tispene gjerne er lettere.\n_START_SECTION_\nBruksomr\xc3\xa5de\n_START_PARAGRAPH_\nDet sies at irsk r\xc3\xb8d og hvit setter er en mer utpreget jakthund enn irsk setter. Den egner seg ypperlig til jakt p\xc3\xa5 fugl i \xc3\xa5pent terreng. Den skal ogs\xc3\xa5 v\xc3\xa6re en stabil og vennlig familiehund, og en meget sjelden og spennende utstillingshund.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nIrsk r\xc3\xb8d og hvit setter regnes som en snill og vennlig, nysgjerrig og intelligent hund, som passer bra for aktive jakt- og friluftsmennesker. Man m\xc3\xa5 p\xc3\xa5regne noe pelsstell, spesielt om man ferdes mye i kratt- og skogsterreng.'